b'\n_START_ARTICLE_\nLinardi\xc4\x87i\n_START_SECTION_\nSmje\xc5\xa1taj\n_START_PARAGRAPH_\nLinardi\xc4\x87 se nalazi na zapadnom dijelu otoka Krka koji se naziva \xc5\xa0otovento. Smje\xc5\xa1ten je u unutra\xc5\xa1njosti otoka, nekoliko kilometara ponad uvala Vela i Mala Jana i Jarjacul, a nad kanalom Srednja vrata._NEWLINE_Samo kilometar sjeverozapadno je selo Milohni\xc4\x87. Ne\xc5\xa1to dalje od Milohni\xc4\x87a su i Brzac te na moru Glavotok. Isto\xc4\x8dno su Baj\xc4\x8di\xc4\x87, Nenadi\xc4\x87 i Poljica, a na jugoistoku \xc5\xbdgalji\xc4\x87 i Skrp\xc4\x8di\xc4\x87. Od Malinske i Krka je udaljen 10-ak km._NEWLINE_Iako pripada Gradu Krku, ima po\xc5\xa1tanski broj Malinske.\n_START_SECTION_\nPovijest, naziv mjesta, prezimena\n_START_PARAGRAPH_\nSmatra se da je Linardi\xc4\x87 nastao u 15. st., vjerojatnije u drugoj polovici. O\xc4\x8dito ga je osnovala obitelj Linardi\xc4\x87, ili vi\xc5\xa1e obitelji tog prezimena, a koje je prezime i danas prevladavaju\xc4\x87e u selu. U 15. st. na podru\xc4\x8dje \xc5\xa0otoventa i Duba\xc5\xa1nice kr\xc4\x8dki knez Ivan VIII Frankapan naselio je 200-tinjak vla\xc5\xa1kih obitelji s Velebita. Mogu\xc4\x87e je da je tom prilikom knez dao obitelji Linardi\xc4\x87 podru\xc4\x8dje na kojem se danas nalazi selo kao zamjenu za izgubljene posjede zbog doseljenja vla\xc5\xa1kog (murla\xc4\x8dkog) \xc5\xbeivlja. Obitelj Linardi\xc4\x87 prvotno je \xc5\xbeivjela u samom gradu Krku. Ve\xc4\x87 po\xc4\x8detkom 16. st. uz Linardi\xc4\x87e se isti\xc4\x8de i obitelj Jurasi\xc4\x87, ali ni ona nije vla\xc5\xa1kog podrijetla nego je, prema predaji, do\xc5\xa1la s otoka Cresa._NEWLINE_Jo\xc5\xa1 i danas se za kraj izme\xc4\x91u Linardi\xc4\x87a i obli\xc5\xbenjeg Pinezi\xc4\x87a zadr\xc5\xbeao naziv Kambun. Taj naziv vjerojatno vu\xc4\x8de porijeklo iz starog kr\xc4\x8dkog romanskog narje\xc4\x8dja veclisun ili veljoto, a zna\xc4\x8di "polje". Kambun je nekada bilo naselje, vjerojatno dana\xc5\xa1nje selo \xc5\xbdgalji\xc4\x87 nedaleko Linardi\xc4\x87a, a koje je dakle postojalo puno ranije nego \xc5\xa1to je nastalo selo Linardi\xc4\x87._NEWLINE_Uz Linardi\xc4\x87, malo sjevernije, nekada je postojao i zaselak Sibiko\xc4\x8di, a ju\xc5\xbeno Hrahori\xc4\x87i. Ti su zaseoci bili vrlo starog nastanka, znatno prije nego Linardi\xc4\x87.\n_START_SECTION_\nStanovni\xc5\xa1tvo\n_START_PARAGRAPH_\nPrema posljednjem popisu stanovni\xc5\xa1tva iz 2001. g. u Linardi\xc4\x87u su \xc5\xbeivjela 102 stanovnika._NEWLINE_Kretanje broja stanovnika Linardi\xc4\x87a jedinstveno je na otoku Krku. Ve\xc4\x87ina kr\xc4\x8dkih naselja bilje\xc5\xbei nekoliko porasta i smanjenja broja stanovnika u posljednjih stolje\xc4\x87e i pol, koliko se vr\xc5\xa1e slu\xc5\xbebena mjerenja. Me\xc4\x91utim, kod Linardi\xc4\x87a je kretanje broja stanovnika vrlo jednostavno. Od 1857. g., kada je proveden prvi slu\xc5\xbebeni popis stanovni\xc5\xa1tva, sve do sredine 20. st. bilje\xc5\xbei se blagi, ali kontinuirani porast broja stanovnika. Nakon toga slijedi kontinuirani pad broja \xc5\xbeitelja. Tako je u Linardi\xc4\x87u 1900. godine \xc5\xbeivjelo 199 \xc5\xbeitelja, 1921. g. 214, a 1948. g. je dosegnut najve\xc4\x87i broj od 253 stanovnika. Ve\xc4\x87 1953. g. broj \xc5\xbeitelja je smanjen na 23, 1981. g. ih je 131 te 1991. g. 116.\n_START_SECTION_\nGospodarstvo\n_START_PARAGRAPH_\nStanovnici Linardi\xc4\x87a oduvijek su se bavili prvenstveno poljoprivredom i to naro\xc4\x8dito ratarstvom i sto\xc4\x8darstvom, manje maslinarstvom i tek neznatno vinogradarstvom. I danas je poljoprivreda najva\xc5\xbenija gospodarska grana, ali postoji i manji broj obrtnika, a dio \xc5\xbeitelja radi i u obli\xc5\xbenjima Krku i Malinskoj. Turizam jo\xc5\xa1 nije razvijen, osim nekoliko smje\xc5\xa1tajnih kapaciteta.'